b"\n_START_ARTICLE_\nPary\xc5\xbeiaus automobili\xc5\xb3 paroda\n_START_PARAGRAPH_\nPary\xc5\xbeiaus automobili\xc5\xb3 paroda (pranc. Mondial de l'Automobile, angl. Paris Motor Show)\xc2\xa0\xe2\x80\x93 viena did\xc5\xbeiausi\xc5\xb3 tarptautini\xc5\xb3 automobili\xc5\xb3 parod\xc5\xb3 pasaulyje, kas dvejus metus vykstanti Pary\xc5\xbeiuje (Pranc\xc5\xabzija). Parod\xc4\x85 koordinuoja Tarptautin\xc4\x97 automobili\xc5\xb3 gamintoj\xc5\xb3 organizacija (pranc. Organisation Internationale des Constructeurs d'Automobiles)._NEWLINE_Parodoje pristatomi nauji automobili\xc5\xb3 modeliai, technologijos, prototipai, koncepciniai automobiliai, sportiniai automobiliai (dalyvaujantys ralio, Formul\xc4\x97s 1, 24 valand\xc5\xb3 Le Mano ir kitose lenktyn\xc4\x97se).\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 surengta 1898\xc2\xa0m., Jardins des Tuileries parke, Pranc\xc5\xabzijos automobili\xc5\xb3 pramon\xc4\x97s pradininko Albero de Diono. Tai buvo pirmasis tokio tipo renginys pasaulyje. Parodos plotas u\xc5\xbe\xc4\x97m\xc4\x97 net 6 t\xc5\xabkst. m\xc2\xb2, buvo pristatyti 232 automobiliai, apsilank\xc4\x97 apie 140 000 lankytoj\xc5\xb3. Pristatyt\xc5\xb3 bearkli\xc5\xb3 ekipa\xc5\xbe\xc5\xb3 savininkai tur\xc4\x97jo savaranki\xc5\xa1kai \xc4\xafveikti 40\xc2\xa0km keli\xc4\x85 nuo Versalio iki Pary\xc5\xbeiaus, kad tokia transporto priemon\xc4\x97 b\xc5\xabt\xc5\xb3 verta vietos parod\xc5\xb3 sal\xc4\x97je._NEWLINE_1901\xc2\xa0m. paroda vyko Grand Palais r\xc5\xabmuose. Be automobili\xc5\xb3, taip pat eksponuoti dvira\xc4\x8diai, valtys ir diri\xc5\xbeabliai. D\xc4\x97l Pirmojo pasaulinio karo paroda 1914\xe2\x80\x931918\xc2\xa0m. nevyko. Pary\xc5\xbeiaus automobili\xc5\xb3 paroda v\xc4\x97l surengta 1919\xc2\xa0m., pristatytas Hispano-Suiza H6 automobilis._NEWLINE_Iki XX a. 4-ojo de\xc5\xa1imtme\xc4\x8dio tai buvo \xc5\xbeymiausia automobili\xc5\xb3 paroda pasaulyje. 1950\xc2\xa0m. buvo pristatytas Peugeot 403 modelis, pirmasis Pranc\xc5\xabzijos gamintoj\xc5\xb3 automobilis, varomas dyzelinu. 1954\xc2\xa0m. lankytoj\xc5\xb3 skai\xc4\x8dius pirm\xc4\x85 kart\xc4\x85 perkop\xc4\x97 1 mln. Nuo 1962\xc2\xa0m. paroda vyksta Porte de Versailles parod\xc5\xb3 centre. Iki 1986\xc2\xa0m. vadinosi Salon de l\xe2\x80\x99Automobile; dabartinis pavadinimas suteiktas 1988\xc2\xa0m. Paroda buvo rengiama kiekvienais metais iki 1976\xc2\xa0m., v\xc4\x97liau buvo nuspr\xc4\x99sta parod\xc4\x85 rengti kas dveji metai pasekant Frankfurto automobili\xc5\xb3 parodos pavyzd\xc5\xbeiu._NEWLINE_2002\xc2\xa0m. buvo pristatyti 559 automobili\xc5\xb3 modeliai. 2004\xc2\xa0m. parodoje apsilank\xc4\x97 1 461 000 lankytoj\xc5\xb3._NEWLINE_2010\xc2\xa0m. pristatytas elektromobilis Renault Zoe."